Document ID: 32012R0390

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 390/2012 ΤΗΣ ΕΠΙΤΡΟΠΉΣ
της 7ης Μαΐου 2012
για τροποποίηση του κανονισμού (ΕΚ) αριθ. 318/2007 για καθορισμό των υγειονομικών όρων για εισαγωγές ορισμένων πτηνών στην Κοινότητα και για καθορισμό των συνθηκών της περιόδου απομόνωσης (καραντίνας)
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (1), και ιδίως το άρθρο 17 παράγραφος 3 στοιχείο α),
Εκτιμώντας τα ακόλουθα:
(1)
Ο κανονισμός (ΕΚ) αριθ. 318/2007 της Επιτροπής (2) καθορίζει τους υγειονομικούς όρους για εισαγωγές ορισμένων πτηνών στην Ένωση, ένας από τους οποίους είναι ότι τα πτηνά εισάγονται στην Ένωση μόνον εφόσον προέρχονται από τρίτες χώρες ή τμήματα τρίτων χωρών που αναφέρονται στο παράρτημα I.
(2)
Οι Φιλιππίνες ζήτησαν από την Επιτροπή να εγκρίνει τις εισαγωγές, στην Ένωση, πτηνών που έχουν εκτραφεί σε αιχμαλωσία σύμφωνα με τον κανονισμό (ΕΚ) αριθ. 318/2007 από τμήμα του εδάφους τους. Εμπειρογνώμονες της Επιτροπής μετέβησαν στις Φιλιππίνες, στο πλαίσιο ελεγκτικής αποστολής, για να αξιολογήσουν κατά πόσον πληρούνταν οι υγειονομικοί όροι για τα πτηνά αυτά και κατά πόσον εφαρμόζονταν οι απαιτούμενοι έλεγχοι από τη χώρα.
(3)
Οι Φιλιππίνες πρόσφεραν κατάλληλες εγγυήσεις όσον αφορά τη συμμόρφωση με τους ενωσιακούς κανόνες οι οποίοι ορίζονται στον κανονισμό (ΕΚ) αριθ. 318/2007 σχετικά με τις εισαγωγές, στην Ένωση, πτηνών που έχουν εκτραφεί σε αιχμαλωσία από τμήμα του εδάφους των Φιλιππίνων, συγκεκριμένα από την εθνική περιφέρεια της πρωτεύουσας Μανίλα. Το τμήμα αυτό του εδάφους των Φιλιππίνων θα πρέπει, συνεπώς, να συμπεριληφθεί στον κατάλογο του παραρτήματος I του κανονισμού (ΕΚ) αριθ. 318/2007.
(4)
Επομένως, ο κανονισμός (ΕΚ) αριθ. 318/2007 θα πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα I του κανονισμού (ΕΚ) αριθ. 318/2007, προστίθεται η ακόλουθη καταχώριση:
«3.
Φιλιππίνες: εθνική περιφέρεια της πρωτεύουσας Μανίλα.»
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Μαΐου 2012.

Labels: 20
3
18
6